Radio24syv vil ikke finde sig i, at en dommer i Københavns Byret vil beslaglægge en USB-nøgle med oplysninger om amerikanske overflyvninger i dansk luftrum.

- Vi har fået materialet på lovlig vis via aktindsigt hos Trafik- og Byggestyrelsen.

- Så mener vi ikke, at man kan komme rendende her bagefter - efter ønske fra udenrigsministeren eller amerikanerne eller hvem, det nu måtte være - og pludselig bede om, at det skal kaldes tilbage, siger nyhedschef Simon Andersen, Radio24syv.

Radiostationen har tænkt sig at kære kendelsen fra byretten.

Læs også : Dommer beslaglægger dokumenter hos Radio24syv

Nøglen indeholder oplysninger om amerikanske overflyvninger i dansk luftrum med fanger, fra dengang Afghanistan- og Irak-krigene kørte på fuldt blus.

Trafik- og Byggestyrelsen bevilgede aktindsigten, men sagde senere, at det var en fejl.

Det har myndighederne fået medhold i og samtidig er det bestemt, at eventuelle kopier af USB-nøglen også skal beslaglægges.

Desuden forbydes Radio24syv at offentliggøre oplysninger om embedsmænds navne, stillinger og kontaktoplysninger.

- Vi følger kendelsen i byretten og bruger ikke materialet, når vi er pålagt ikke at gøre det. Men vi mener, at kendelsen er svær at forstå og skal prøves hele vejen op gennem systemet, siger Simon Andersen.

Han er klar til at gå hele vejen til Højesteret, hvis det er det, der skal til, for at få lov til at bruge materialet.